Vol taxi’s soos ‘selfmoordbomaanvallers’Pendelaars sit styf teen mekaar in ‘n minibustaxi. (Foto: Matsidikwanye Moswane/Twitter) Die EFF het uitgevaar teen taxiverenigings se besluit om voortaan hul taxi’s vol passasiers te laai en te ry net waar hulle wil ten spyte van regulasies wat die kapasiteit van taxi’s tot 70% beperk. Die taxiverenigings se besluit kom ná hul ontevredenheid met die reddingspakket wat die regering aan die bedryf gebied het en die onsuksesvolle versoek dat elke taxi R20 000 as noodverligting moet ontvang. Die regering se totale pakket aan die bedryf beloop sowat R1,1 miljard, die grootste vir enige bedryf in Suid-Afrika. “Die verenigings het die besluit geneem in ŉ poging om hul frustrasie met die regering se weiering om die Covid-19-hulppakket te vergroot, te kenne te gee. Wat hulle in werklikheid doen is om kwesbare pendelaars vir die regering se onbevoegdheid en sondes te straf. “Dit is ŉ lafhartige standpunt wat nie die stryd na diegene wat werklik vir die taxibedryf se probleem verantwoordelik is neem nie,” het die EFF Maandag gesê. Suid-Afrika het reeds amper 140 000 bevestigde Covid-19-gevalle en die dodetal staan op meer as 2 400. Die EFF sê om nou sosiale afstandhandhawing te ondermyn is onverantwoordelik en stel mense se lewens direk in gevaar. Die party sê hy het tot dusver die taxiverenigings se eise vir R20 000 per taxi gesteun, asook die betogings waartydens paaie versper is om hul griewe te lug. “Om nou egter ons mense te dwing om in taxi te klim sonder dat sosiale afstande gehandhaaf word, is poging tot massamoord. Die etiese lyn vir respek vir menselewens mag nooit oorgesteek word nie. Slegs terroristelafaards sal onskuldige, ongewapende en kwesbare mense in die stryd om vryheid aanval, pleks daarvan om die vyand trompop te loop.” Die EFF sê in werklikheid gaan taxibestuurders in die proses self blootgestel word. “Nie net gaan pendelaars aan die dood blootgestel word nie, maar ook die hele nywerheidswerkmag. Dit beteken taxibestuurders gaan self soos selfmoordbomaanvallers wees.” Die party het ŉ beroep op die regering gedoen om met die verenigings te vergader om ŉ minlike oplossing vir die geskil te vind wat nie mense se lewe in gevaar sal stel nie. Die taxivereniging Santaco het vroeër gesê daar sal steeds van passasiers verwag word om hul hande te ontsmet en ten alle tye maskers te dra. Die taxibedryf vervoer die meeste passasiers in die land en nagenoeg 5,4 miljoen mense maak daagliks gebruik van soveel as 15,6 miljoen ritte in ŉ taxi.